CELEX: C2007/155/75
Language: el
Date: 2007-07-07 00:00:00
Title: Υπόθεση T-183/07: Προσφυγή της 28ης Μαΐου 2007 — Πολωνία κατά Επιτροπής

7.7.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 155/41
            
         Προσφυγή της 28ης Μαΐου 2007 — Πολωνία κατά Επιτροπής
   (Υπόθεση T-183/07)
   (2007/C 155/75)
   Γλώσσα διαδικασίας: η πολωνική
   Διάδικοι
   
      Προσφεύγουσα: Δημοκρατία της Πολωνίας (εκπρόσωπος: E. Ośniecka-Tamecka)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει εν όλω ή εν μέρει, δυνάμει του άρθρου 230 ΕΚ, την απόφαση της Επιτροπής C (2007) 1295 τελικό, της 26ης Μαρτίου 2007, σχετικά με το εθνικό σχέδιο κατανομής δικαιωμάτων εκπομπής αερίων θερμοκηπίου, το οποίο κοινοποίησε η Πολωνία σύμφωνα με την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου·
            
         
               —
            
            
               να εκδικάσει την υπόθεση στην πολωνική γλώσσα, σύμφωνα με το άρθρο 35, παράγραφος 2, του Κανονισμού Διαδικασίας του Πρωτοδικείου·
            
         
               —
            
            
               να καταδικάσει την Επιτροπή στα δικαστικά έξοδα της Πολωνίας.
            
         Ισχυρισμοί και κύρια επιχειρήματα
   Η προσφεύγουσα ζητεί την ακύρωση της αποφάσεως της Επιτροπής των Ευρωπαϊκών Κοινοτήτων C (2007) 1295 τελικό, της 26ης Μαρτίου 2007, σχετικά με το εθνικό σχέδιο κατανομής δικαιωμάτων εκπομπής αερίων θερμοκηπίου, το οποίο κοινοποίησε η Πολωνία σύμφωνα με την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου (1). Με την απόφαση αυτή, η Επιτροπή έκρινε ότι ορισμένες πτυχές του σχεδίου κατανομής δικαιωμάτων εκπομπής CO2 για τα έτη 2008-2012, το οποίο της κοινοποίησε η Πολωνία στις 30 Ιουνίου 2006, δεν συμβιβάζονται με τα άρθρα 9, εδάφια 1 και 3, 10 και 13, εδάφιο 2, καθώς και με τα κριτήρια του παραρτήματος ΙΙΙ της οδηγίας 2003/87/ΕΚ. Η επίμαχη απόφαση καθορίζει, για το διάστημα 2008-2012, τη μέση ετήσια ποσόστωση δικαιωμάτων εκπομπής ως προς την Πολωνία σε 208,5 εκατομμύρια τόνους ισοδύναμου διοξειδίου του άνθρακα. Έτσι μειώθηκε κατά 26,7 % το όριο των 284, 6 εκατομμυρίων τόνων για την εκπομπή διοξειδίου του άνθρακα κατά τα έτη 2008-2012, το οποίο πρότεινε η Πολωνία με το εθνικό σχέδιο κατανομής δικαιωμάτων εκπομπής που κοινοποίησε στην Επιτροπή.
   Προς στήριξη της προσφυγής της, η προσφεύγουσα προβάλλει ότι, καθόσον η Επιτροπή έλαβε την απόφασή της μετά την παρέλευση της τρίμηνης προθεσμίας για την απόρριψη του κοινοποιηθέντος από την Πολωνία εθνικού σχεδίου κατανομής ή οποιασδήποτε πτυχής του, παρέβη το άρθρο 9, εδάφιο 3, της οδηγίας 2003/87/ΕΚ. Η Επιτροπή παρέβη, ως εκ τούτου, ουσιώδη τύπο και υπερέβη τις αρμοδιότητές της.
   Επιπλέον, η Επιτροπή παρέβη το άρθρο 9, εδάφιο 1, της οδηγίας 2003/87/ΕΚ και το κριτήριο 3 του παραρτήματος III της ίδιας οδηγίας στο μέτρο κατά το οποίο, κατά την εκτίμηση του κοινοποιηθέντος από την Πολωνία εθνικού σχεδίου κατανομής δικαιωμάτων για τα έτη 2008-2012, αδικαιολογήτως δεν προέβη σε εκτίμηση των στοιχείων που γνωστοποίησε η Πολωνία με το εν λόγω σχέδιο και αντικατέστησε την ανάλυση των στοιχείων αυτών με ανάλυση ιδίων στοιχείων, τα οποία προέκυψαν από ανομοιογενή εφαρμογή του επιλεγέντος από την ίδια μοντέλου οικονομικής ανάλυσης. Κατά συνέπεια, η Επιτροπή παρέβη ουσιώδη τύπο.
   Η Επιτροπή διέπραξε παράβαση ουσιώδους τύπου και για τον λόγο ότι κατά την έκδοση της επίμαχης αποφάσεως δεν έλαβε υπόψη της το γεγονός ότι η Κοινότητα δεσμεύεται από διεθνείς συμβάσεις (ιδίως από το Πρωτόκολλο του Κιότο)· κατά συνέπεια παραβίασε τα κριτήρια 1, 2 και 12 του παραρτήματος III της οδηγίας 2003/87/ΕΚ.
   Περαιτέρω η Επιτροπή, καθόσον αδικαιολογήτως περιόρισε τη δυνατότητα μεταφοράς δικαιωμάτων εκπομπής CO2 από την πρώτη (2005-2007) στη δεύτερη (2008—2012) περίοδο υπολογισμού, παρέβη τα άρθρα 9, εδάφιο 3, και 13, εδάφιο 2, της οδηγίας 2003/87/ΕΚ και υπερέβη συνεπώς τις αρμοδιότητές της.
   Επιπλέον η Επιτροπή παρέβη ουσιώδη τύπο καθόσον δεν γνωστοποίησε στην προσφεύγουσα, πριν από την έκδοση της αποφάσεως, τους πραγματικούς λόγους για τους οποίους σκόπευε να λάβει την απόφαση αυτή. Επομένως ήταν αδύνατον για την προσφεύγουσα να κρίνει αν η προσβαλλόμενη απόφαση συμβιβαζόταν με το άρθρο 175, παράγραφος 2, στοιχείο γ', ΕΚ, σε συνδυασμό με το άρθρο 7, παράγραφος 1, ΕΚ.
   Τέλος, η προσβαλλόμενη απόφαση είναι πιθανόν να θίγει την ενεργειακή ασφάλεια της προσφεύγουσας, διότι εκδόθηκε χωρίς προηγούμενη ακρόασή της και δεν λαμβάνει υπόψη την ιδιαίτερη ενεργειακή κατάσταση της Πολωνίας· ως εκ τούτου, η Επιτροπή υπερέβη τις αρμοδιότητές της.
   
      (1)  Οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (ΕΕ L 275, σ. 32).